'Ek is trots op my babamagie,' sê Candice | Netwerk24
'Ek is trots op my babamagie,' sê Candice
Deur Simon Sonnekus 12 Julie 2018 14:00
Die voormalige Victoria's Secret model Candice Swanepoel het Woensdag gesê sy is trots dat sy haar baba nege maande gedra het en nie skaam oor haar babamagie nie.
Sy het op Instagram teruggekap na kritici wat haar magie uitwys in foto's van haar met swemklere op die strand.
Sy het gesê skoonheidstandaarde is deesdae onmoontlik om te handhaaf.
"Hierdie is ek 12 dae nadat ek geboorte aan my seun geskenk het. As jy iets het om te sê, dink mooi. Die samelewing kan so wreed wees en skoonheidstandaarde is onmoontlik om te handhaaf.
"Ek is nie skaam om my lyf te wys ná die geboorte nie," het sy gesê.
Candice SwanepoelFoto: Getty Images
Candice Swanepoel se plasing op Instagram. Foto: Getty Images
Sy het verder gesê sy is eintlik trots dat sy haar seun vir nege maande gedra het.
"Ek dink ek het die reg om 'n babamagie te hê, is dit omdat ek 'n model is dat ek nie mag nie? Ons is almal ook gewone mense. Laat my toe om die strand in vrede te geniet," het sy in die eerste Instagram-storie geskryf.
Sy het in 'n tweede foto, waar sy hoogswanger op die strand te sien is, gesê sy hoef nie haar maag weg te steek nie.
"Ek hoef nie my maag weg te steek net omdat party mense onrealistiese standaarde van 'n vrou het nie. Ons skep lewe, wat kan jy doen? Vroue, ons is almal saam hierin, wees lief vir mekaar," het sy gesê.
Luidens die modetydskrif Elle is Candice se seun Ariel op 19 Junie gebore.
Dit is Swanepoel en Hermann Nicoli, haar lewensmaat, se tweede kind. Hul seun Anaca is in 2016 gebore, berig The Daily Mail.